**Vili Juhani Laitinen** (s. 18. joulukuuta 1999 Lohja) on suomalainen jääkiekkopuolustaja, joka pelaa 6. marraskuuta 2023 ulottuvalla sopimuksella SM-liigajoukkue Turun Palloseurassa vuokralla Mestis-joukkue Kiekko-Espoosta. Hän laukoo oikealta.

Ura
---

### Seuraura

Laitinen on Lohjan Kisa-Veikkojen kasvatti. Hän siirtyi C-juniori-ikäisenä Espoo Bluesiin. Laitinen voitti kauden 2014–2015 päätteeksi C-nuorten Suomenmestaruuden. Sekä kauden 2015–2016 että kauden 2016–2017 päätteeksi hän voitti B-nuorten SM-hopeaa. Toukokuussa 2017 Laitinen teki sopimuksen Mestis-joukkue Espoo Unitedin kanssa. Hän pelasi kauden 2017–2018 aikana siellä 17 runkosarjaottelua tehopistein 2+2=4, mutta suurimman osan kaudestaan Laitinen pelasi kuitenkin Bluesin A-nuorissa.

Kaudeksi 2018–2019 Laitinen siirtyi Rauman Lukon A-nuoriin. Hän teki seurassa SM-liigadebyyttinsä 14. joulukuuta 2018 KooKoota vastaan, kun Laitiselle avautui paikka Lukon kokoonpanosta Ville Heinolan sairastumisen myötä. Hänet merkittiin joukkueen kakkospuolustajapariin Tarmo Reunasen viereen. Laitinen sai ottelussa jääaikaa lopulta 19.15 minuuttia ja hän keräsi teholukeman +1. Kaikkiaan Laitinen pelasi SM-liigassa kauden aikana 21 runkosarja- ja kaksi playoff-ottelua ilman tehopisteitä. Helmikuussa 2019 hän teki Lukon kanssa kaksivuotisen jatkosopimuksen.

Elokuussa 2019 Laitinen loukkaantui ja hän oli sivussa lokakuulle saakka. Laitinen jäi kuntouduttuaan kuitenkin Ville Heinolan palattua Pohjois-Amerikasta sekä Ilkka Heikkisen hankinnan myötä pieneen rooliin Lukossa. Hän pelasi pääosin seuran A-nuorissa ja sai alkaudella 2019–2020 tililleen vain yhden SM-liigaottelun, kunnes marraskuussa Lukko lainasi Laitisen toistaiseksi voimassa olevalla sopimuksella Mestis-joukkue Savonlinnan Pallokerhoon. Kuuden siellä pelatun ottelun jälkeen hän palasi Lukon vahvuuteen, kun Lukáš Klok ja Tarmo Reunanen edustivat maajoukkueitaan Channel One Cupissa. Laitinen teki liigauransa avausmaalin 30. joulukuuta 2019 Vaasan Sportia vastaan. Hänen osumansa hyväksyttiin videotarkistuksen päätteeksi. Tammikuussa 2020 hän palasi taas toistaiseksi voimassa olevalla lainasopimuksella SaPKoon, jossa Laitinen pelasi kauden aikana lopulta kymmenen ottelua. Hän nousi loppukaudella loukkaantumisten ja pelikieltojen myötä takaisin Lukkoon, jossa Laitinen pelasi lopulta kaikkiaan 27 runkosarjaottelua tehopistein 2+5=7.

Kaudella 2020–2021 Laitinen jäi Lukossa melko pieneen rooliin ja hän pelasi 39 runkosarjaottelua tehden viisi syöttöpistettä. Laitinen ei saanut peliaikaa pudotuspeleissä. Hän voitti kauden päätteeksi kuitenkin Suomenmestaruuden. Toukokuussa 2021 Laitinen teki Lukon kanssa kaksivuotisen jatkosopimuksen. Kaudella 2021–2022 hän kärsi loukkaantumisista ja tammikuun 2022 lopulla seura lainasi Laitisen SM-liigan siirtotakarajalle asti kestävällä, toistaiseksi voimassa olevalla sopimuksella monikansallisen ICE Hockey Leaguen italialaisjoukkue HC Pustertal-Val Pusteriaan hakemaan pelituntumaa. Joukkuetta valmensi suomalainen Raimo Helminen. Laitinen pelasi siellä kahdeksan ottelua, kunnes hän palasi siirtotakarajalla maaliskuussa Lukkoon.

Syyskuussa 2022 Lukko lainasi Laitisen toistaiseksi voimassa olevalla sopimuksella Mestis-joukkue TUTO Hockeyn vahvuuteen. Hän pelasi siellä suurimman osan kaudesta 2022–2023. Joulukuussa 2022 Lukko lainasi Laitisen kolmen ottelun ajaksi Ruotsin kolmanneksi korkeimmalle sarjatasolle HockeyEttan-joukkue Nybro IF:ään, jota valmensi Lukon entinen päävalmentaja Pekka Virta. Hänen roolinsa Lukossa jäi pieneksi ja Laitinen pelasi siellä 20 runkosarjaottelua, kunnes helmikuussa 2023 seura lainasi hänet ja hyökkääjä Kim Niemisen kahden ottelun mittaisilla sopimuksilla Vaasan Sportiin. Niiden jälkeen siirtotakarajalla Lukko lainasi Laitisen loppukaudeksi takaisin TUTOon. Lukolla oli oikeus kutsua hänet kerran takaisin vahvuuteensa ja Laitinen palasi joukkueen vahvuuteen kesken puolivälieräsarjan Helsingin IFK:ta vastaan, kun Matthew Abt joutui peleistä sivuun. Hän sai tililleen kolme playoff-ottelua.

Elokuussa 2023 Laitinen siirtyi kauden 2023–2024 kattavalla sopimuksella Mestis-joukkue Kiekko-Espooseen. Lokakuussa 2023 Kiekko-Espoo lainasi Laitisen 6. marraskuuta 2023 ulottuvalla lainasopimuksella Jääkiekon SM-liigajoukkue Turun Palloseuraan.

### Maajoukkueura

Laitinen on pelannut seitsemän nuorten ja 18 poikien maaottelua.

Muuta
-----

Laitisen pikkusisko Nelli on Suomen naisten maajoukkuepuolustaja ja olympiapronssimitalisti (Peking 2022), joka pelaa Minnesotan yliopistojoukkueessa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2016–2017 | Blues | A-SM | 41 | 1 | 14 | 15 | 12 | 4 | 0 | 0 | 0 | 0 |
| 2017–2018 | Blues | A-SM | 38 | 3 | 13 | 16 | 4 | 4 | 0 | 1 | 1 | 0 |
|  | Espoo United | Mestis | 17 | 2 | 2 | 4 | 4 | – | – | – | – | – |
| 2018–2019 | Lukko | A-SM | 41 | 5 | 23 | 28 | 16 | – | – | – | – | – |
|  | Lukko | SM-liiga | 21 | 0 | 0 | 0 | 2 | 2 | 0 | 0 | 0 | 0 |
| 2019–2020 | Lukko | A-SM | 11 | 3 | 2 | 5 | 8 | – | – | – | – | – |
|  | Lukko | SM-liiga | 27 | 2 | 5 | 7 | 2 | – | – | – | – | – |
|  | SaPKo | Mestis | 10 | 0 | 6 | 6 | 16 | – | – | – | – | – |
| 2020–2021 | Lukko | SM-liiga | 39 | 0 | 5 | 5 | 2 | – | – | – | – | – | Kanada-malja |
| 2021–2022 | Lukko | SM-liiga | 30 | 0 | 1 | 1 | 6 | 2 | 0 | 0 | 0 | 0 |
|  | HC Pustertal | ICEHL | 8 | 0 | 2 | 2 | 2 | – | – | – | – | – |
| 2022–2023 | Lukko | SM-liiga | 20 | 0 | 3 | 3 | 2 | 3 | 0 | 0 | 0 | 0 |
|  | TUTO Hockey | Mestis | 26 | 1 | 14 | 15 | 8 | 2 | 0 | 1 | 1 | 2 |
|  | Nybro IF | HockeyEttan | 3 | 0 | 1 | 1 | 0 | – | – | – | – | – |
|  | Sport | SM-liiga | 2 | 0 | 0 | 0 | 0 | – | – | – | – | – |
| 5 kautta | yhteensä | SM-liiga | 139 | 2 | 14 | 16 | 14 | 7 | 0 | 0 | 0 | 0 |
| 1 kausi | yhteensä | ICEHL | 8 | 0 | 2 | 2 | 2 | – | – | – | – | – |
| 3 kautta | yhteensä | Mestis | 53 | 3 | 22 | 25 | 28 | 2 | 0 | 1 | 1 | 2 |

Lähteet
-------

* Vili Laitinen The Internet Hockey Databasessa (englanniksi)
* Vili Laitinen Eurohockey-sivustolla (englanniksi)
* Vili Laitinen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Vili Laitinen *Elite Prospects*. Everysport Media Group AB.  (englanniksi)
2. ↑  Mäkeläinen, Kimmo: Lukon kokoonpanon moukarointi jatkuu - nyt putosi Ville Heinola *ls24.fi*.  14.12.2018. Marva Media Oy. Viitattu 14.12.2018.
3. ↑  Lukko - Kookoo, 14.12.2018 *liiga.fi*.  14.12.2018. Jääkiekon SM-liiga Oy. Viitattu 14.12.2018.
4. ↑  Lukko - Kookoo, 14.12.2018 *liiga.fi*.  14.12.2018. Jääkiekon SM-liiga Oy. Viitattu 14.12.2018.
5. ↑  Vili Laitinen jatkaa Lukossa seuraavat kaksi kautta *raumanlukko.fi*.  14.2.2019. Rauman Lukko Oy. Viitattu 15.2.2019.
6. ↑  Vili Laitinen sivuun - Olli Vainio lainalle Ilveksestä *raumanlukko.fi*.  21.8.2019. Rauman Lukko Oy. Viitattu 18.11.2019.
7. ↑  David Nemecek poissa 5-6 viikkoa - Vili Laitinen palaa joukkueharjoituksiin *raumanlukko.fi*.  1.10.2019. Rauman Lukko Oy. Viitattu 6.6.2023.
8. ↑  Seppä, Lassi: Peräpäästä vahvistunut Lukko lainaa nuoren puolustajansa SaPKoon − "Tarvitsee nyt isoja minuutteja ja vastuuta" *Jatkoaika.com*.  18.11.2019. Jatkoaika r.y. Viitattu 18.11.2019.
9. ↑  "Ylä- ja alamäkiä on ollut itselläkin kuten koko joukkueella. Hieno asia on kuitenkin se, että kautta on vielä paljon jäljellä." *raumanlukko.fi*.  12.12.2019. Rauman Lukko Oy. Viitattu 30.12.2019.
10. ↑  Lukko - Sport, 30.12.2019 *liiga.fi*.  30.12.2019. Jääkiekon SM-liiga Oy. Viitattu 30.12.2019.
11. ↑  Pesonen, Jarmo: SaPKolta ei puutu enää puolustajia — Samuel Kemppainen Jukureista ja Vili Laitinen Lukosta pukevat taas pässipaidan ylleen ja Eetu Anderssonkin lähestyy pelikuntoa *ita-savo.fi*.  13.1.2020. Kaakon Viestintä Oy. Viitattu 14.1.2020.
12. ↑  Vili Laitiselle kahden vuoden jatkosopimus – "Haen isompaa roolia" *raumanlukko.fi*.  22.5.2021. Rauman Lukko Oy. Viitattu 30.6.2021.
13. ↑  Vili Laitinen lainalle italialaisseura HC Pustertaliin *raumanlukko.fi*.  31.1.2022. Rauman Lukko Oy. Viitattu 2.3.2022.
14. ↑  TUTO TÄYDENTÄÄ KOKOONPANOAAN LAINOILLA *tutohockey.fi*.  21.9.2022. TUTO Hockey Oy. Viitattu 6.6.2023.
15. ↑  Vili Laitinen kolmen pelin lainapestille Nybro Vikingsiin *raumanlukko.fi*.  2.12.2022. Rauman Lukko Oy. Viitattu 6.6.2023.
16. ↑  Nieminen ja Laitinen kahden pelin lainalle Sportiin *raumanlukko.fi*.  12.2.2023. Rauman Lukko Oy. Viitattu 6.6.2023.
17. ↑  VILI LAITINEN TUTOON LOPPUKAUDEKSI *tutohockey.fi*.  16.2.2023. TUTO Hockey Oy. Viitattu 6.6.2023.
18. ↑  Lahtinen, Matias: Viimeksi Porissa epäonnistunut Les Lancaster ulkona kokoonpanosta – Pelicans mylläsi rivinsä täysin uuteen uskoon *Jatkoaika.com*.  24.3.2023. Jatkoaika r.y. Viitattu 6.6.2023.
19. ↑  Lahtinen, Matias: Vili Laitinen palaa Espooseen *kiekko-espoo.com*.  24.8.2023. Kiekko-Espoo Oy. Viitattu 24.8.2023.
20. ↑  Nelli Laitinen *Elite Prospects*. Everysport Media Group AB.  (englanniksi)